Ni Jesus Ulidan ti Kinapakumbaba
“Impasdekko ti pagtuladan maipaay kadakayo, tapno, kas iti inaramidko kadakayo, rebbeng nga aramidenyo met.” —JUAN 13:15.
1, 2. Iti maudi a rabii ti panagbiag ni Jesus ditoy daga, ania a napateg a leksion ti insurona kadagiti apostolna?
ITI maudi a rabii ti panagbiagna ditoy daga, nakikadua ni Jesus kadagiti apostolna iti makinngato a siled ti maysa a balay idiay Jerusalem. Bayat ti panangrabiida, timmakder ni Jesus ket inikkatna ti makinruar a kawesna sa nangibarikes iti tualia. Kinargaanna iti danum ti maysa a palanggana ket binugguanna ti saksaka dagiti adalanna sa pinunasanna dagita. Kalpasanna, insuotna manen ti makinruar a kawesna. Apay nga inaramid ni Jesus daytoy a nanumo a trabaho?—Juan 13:3-5.
2 Inlawlawag a mismo ni Jesus: “Ammoyo kadi no ania ti inaramidko kadakayo? . . . Ngarud, no siak, nupay Apo ken Mannursuro, binugguak dagiti sakayo, rebbengyo met a bugguan dagiti saka ti maysa ken maysa. Ta impasdekko ti pagtuladan maipaay kadakayo, tapno, kas iti inaramidko kadakayo, rebbeng nga aramidenyo met.” (Juan 13:12-15) Babaen ti sidadaan a panangaramidna iti kasta a nanumo a trabaho, nangipaay ni Jesus iti napateg a leksion a nayukuok iti isipda ken nangparegta met kadakuada nga agbalin a napakumbaba iti masungad nga al-aldaw.
3. (a) Iti dua a pasamak, kasano nga impaganetget ni Jesus ti pateg ti kinapakumbaba? (b) Ania ti mausig iti daytoy nga artikulo?
3 Idi binugguan ni Jesus ti saksaka dagiti apostolna, saan a dayta ti damo a panangipaganetgetna iti pateg ti kinapakumbaba. Iti immun-una a pasamak a nagiinnartap ti dadduma nga apostol, nangala ni Jesus iti maysa nga ubing a pinagtakderna iti sibayna, ket kinunana kadakuada: “Siasinoman nga umawat iti daytoy nga ubing maigapu iti naganko awatennak met, ket siasinoman nga umawat kaniak awatenna met ti nangibaon kaniak. Ta ti agtigtignay a kas maysa a nanumnumo kadakayo amin isu dayta ti naindaklan.” (Luc. 9:46-48) Idi agangay, yantangay ammo ni Jesus a tartarigagayan dagiti Fariseo ti kinalatak, kinunana: “Tunggal maysa a mangitan-ok iti bagina maipababanto ket ti mangipababa iti bagina maitan-okto.” (Luc. 14:11) Nalawag a kayat ni Jesus a napakumbaba koma ti panagpampanunot dagiti pasurotna ken saanda koma a napannakkel wenno napalangguad. Tapno matuladtayo ti ulidanna, usigentayo no kasano nga impakitana ti kinapakumbaba. Kitaentayo met no kasano a saan laeng a dagiti mangipakpakita iti dayta a kababalin ti magunggonaan no di pay ket ti sabsabali.
“SAANAK A BIMMAW-ING ITI SUNGANI A TURONG”
4. Kasano nga impakita ti bugbugtong nga Anak ti Dios ti kinapakumbabana sakbay pay a nagbalin a tao?
4 Napakumbaban ti bugbugtong nga Anak ti Dios sakbay pay nga immay ditoy daga. Sakbay a nagbalin a tao, di mabilang a tawtawen a kadua ni Jesus ti nailangitan nga Amana. Kastoy ti kuna ti libro ti Isaias maipapan iti nasinged a relasion ti Anak iti Amana: “Ti met laeng Soberano nga Apo Jehova intedna kaniak ti dila dagidiay nasursuruan, tapno maammuak no kasano a sungbatak iti maysa a sao daydiay nabannog. Mangriing iti binigat; riingenna ti lapayagko tapno dumngeg a kas kadagidiay nasursuruan. Ti met laeng Soberano nga Apo Jehova linuktanna ti lapayagko, ket siak, iti biangko, saanak a rebelioso. Saanak a bimmaw-ing iti sungani a turong.” (Isa. 50:4, 5) Impakita ti Anak ti Dios ti kinapakumbabana ken dimngeg a nalaing iti insuro kenkuana ni Jehova. Sigagagar ken situtulok a nagsursuro iti pudno a Dios. Napaliiw a mismo ni Jesus ti kinapakumbaba ni Jehova iti panangipakitana iti asi iti managbasol a sangatauan!
5. Kas Miguel nga arkanghel, kasano nga inyulidan ni Jesus ti kinapakumbaba ken kinaemma idi naaddaan iti pannakisusik iti Diablo?
5 Saan nga amin a parsua idiay langit ket napakumbaba kas iti bugbugtong nga Anak ti Dios. Kas pagarigan, ti anghel a nagbalin a Satanas a Diablo saanna a kayat ti agsursuro ken Jehova. Binay-anna a tumanor iti pusona ti kasupadi ti kinapakumbaba—ti kinapannakkel ken kinatangsit—ket nagrebelde ken Jehova. Iti sabali a bangir, kontento ni Jesus iti saadna ken saanna a kayat nga usaren ti autoridadna iti di umiso a pamay-an. Kas Miguel nga arkanghel, saan a limbes ni Jesus iti autoridadna idi ‘naaddaan iti pannakisusik iti Diablo gapu iti bagi ni Moises.’ Imbes ketdi, impakita ti Anak ti Dios a napakumbaba ken naemma. Impabiangna ken Jehova, ti Kangatuan nga Ukom ti uniberso, ti pannakataming ti bambanag iti pamay-an ken tiempo nga inkeddengna.—Basaen ti Judas 9.
6. Kasano nga impakita ni Jesus ti kinapakumbaba idi inawatna ti annongen nga agbalin a Mesias?
6 Awan duadua a karaman iti bambanag a naammuan ni Jesus sakbay a nagbalin a tao ket dagiti padto mainaig iti panagbiagna ditoy daga kas Mesias. Nasaksakbay ngarud nga ammona dagiti mapasaranna a rigat. Ngem kaskasdi nga inawat ni Jesus ti annongen nga agbiag ditoy daga ken matay kas naikari a Mesias. Apay? Napakumbaba ngamin ti bugbugtong nga Anak ti Dios. Intampok dayta ni apostol Pablo idi insuratna: “Nupay adda idi iti langa ti Dios, saanna a pinanunot ti panangagaw, kayatna a sawen, nga isu makipada koma iti Dios. Saan, no di ket inuksobanna ti bagina ket innalana ti langa ti maysa nga adipen ket nagbalin a kaas-asping ti tattao.”—Fil. 2:6, 7.
“IMPAKUMBABANA TI BAGINA” KAS TAO
7, 8. Kasano nga impakita ni Jesus ti kinapakumbabana uray idi ubing pay ken bayat ti ministeriona ditoy daga?
7 “Idi [a ni Jesus] nasarakanna ti bagina iti langa a kas maysa a tao,” insurat ni Pablo, “impakumbabana ti bagina ket nagtulnog agingga iti ipapatay, wen, ipapatay iti kayo a pagtutuokan.” (Fil. 2:8) Napakumbaban ni Jesus sipud kinaubingna. Nupay imperpekto dagiti nagannakna—da Jose ken Maria—sipapakumbaba nga ‘intultuloyna ti nagpasakup kadakuada.’ (Luc. 2:51) Nagsayaat dayta nga ulidan para kadagiti agtutubo. Bendisionan la ketdi ida ti Dios no situtulok nga agpasakupda kadagiti nagannakda.
8 Kas adulto, impakita ni Jesus ti kinapakumbabana babaen ti panangipangpangrunana iti pagayatan ni Jehova. (Juan 4:34) Bayat ti ministeriona, inusar ni Jesu-Kristo ti personal a nagan ti Dios ken tinulonganna dagiti tattao a maaddaan iti umiso a pannakaammo maipapan kadagiti kualidad ni Jehova ken iti panggepna para iti sangatauan. Nagbiag met ni Jesus maitunos iti insurona maipapan ken Jehova. Kas pagarigan, iti modelo a kararag, kastoy ti umuna a punto a dinakamat ni Jesus: “Amami nga adda iti langlangit, masantipikar koma ti naganmo.” (Mat. 6:9) Isursurona ngarud kadagiti pasurotna nga ipangpangrunada ti panangsantipikar iti nagan ni Jehova. Kasta a mismo ti inaramid ni Jesus. Idi agngudon ti ministerio ni Jesus ditoy daga, naibagana iti kararagna ken Jehova: “Impakaammok kadakuada [kadagiti apostol] ti naganmo ket ipakaammokto dayta.” (Juan 17:26) Kasta met, iti intero a ministeriona, ni Jehova ti pinadayawanna iti aniaman a naaramidanna ditoy daga.—Juan 5:19.
9. Ania ti impadto ni Zacarias maipapan iti Mesias, ken kasano a tinungpal daytoy ni Jesus?
9 Impadto ni Zacarias maipapan iti Mesias: “Agrag-oka unay, O anak a babai ti Sion. Agdir-ika a sibaballigi, O anak a babai ti Jerusalem. Adtoy! Ti met laeng arim umay kenka. Isu nalinteg, wen, naisalakan; napakumbaba, ken sisasakay iti asno, iti mismo a nataenganen nga animal nga anak ti asna.” (Zac. 9:9) Natungpal daytoy idi simrek ni Jesus iti Jerusalem sakbay ti Paskua idi tawen 33 C.E. Inyaplag dagiti tattao ti makinruar a kawesda iti kalsada kasta met dagiti sanga ti kaykayo. Nagkakaribuso dagiti tattao iti siudad bayat ti iseserrekna. Ngem uray pinadpadayawanda kas Ari, napakumbaba latta ni Jesus.—Mat. 21:4-11.
10. Ania ti napaneknekan iti situtulok a panagtulnog ni Jesus agingga ken patay?
10 Nangnangruna nga impakita ni Jesu-Kristo ti kinapakumbaba ken kinatulnogna idi natay iti pagtutuokan a kayo. Pinaneknekanna a kabaelan dagiti tattao ti agtalinaed a nasungdo ken Jehova uray no agpasarda iti nakaro a suot. Impakita met ni Jesus nga ulbod ti imbaga ni Satanas nga agserserbi laeng dagiti tattao ken Jehova gapu iti bendision a maaw-awatda. (Job 1:9-11; 2:4) Ti naan-anay a kinatarnaw ni Kristo intandudona met ti kinaumiso ken kinalinteg ti panangituray ni Jehova iti intero nga uniberso. Naragsakan la ketdi ni Jehova idi nakitana ti naan-anay a kinasungdo ti napakumbaba nga Anakna.—Basaen ti Proverbio 27:11.
11. Gapu iti subbot a daton ni Jesu-Kristo, ania dagiti namnama a naluktan para kadagidiay addaan iti pammati?
11 Babaen ti ipapatayna iti kayo a pagtutuokan, binayadan met ni Jesus ti gatad ti subbot para iti sangatauan. (Mat. 20:28) Gapu iti dayta, mapakawan ni Jehova dagiti basoltayo maibatay kadagiti nalinteg a pagalagadanna ken naaddaantayo iti gundaway nga agbiag nga agnanayon. “Babaen ti maysa nga aramid a panangpalinteg imbungana iti amin a kita ti tattao ti pannakaideklarada a nalinteg maipaay iti biag,” insurat ni Pablo. (Roma 5:18) Gapu iti ipapatay ni Jesus, naaddaan dagiti napulotan iti espiritu a Kristiano iti namnama nga agbiag kas imortal a parsua idiay langit. Naaddaan met ti “sabsabali a karnero” iti namnama nga agbiag nga agnanayon ditoy daga.—Juan 10:16; Roma 8:16, 17.
“NAPAKUMBABA TI PUSOK”
12. Kasano nga impakita ni Jesus a naalumamay ken napakumbaba iti pannakilangenna kadagiti imperpekto a tattao?
12 Iyaw-awis ni Jesus nga umay kenkuana dagiti amin a “mabambannogan ken madagdagsenan.” Kinunana: “Ibaklayyo ti sangolko ket agsursurokayo kaniak, ta naalumamay ti kababalinko ken napakumbaba ti pusok, ket makasarakkayto ti gin-awa a maipaay kadagiti kararuayo.” (Mat. 11:28, 29) Gapu ta napakumbaba ken naalumamay ni Jesus, naasi ken patas ti pannakilangenna kadagiti imperpekto a tattao. Rasonable iti banag nga ekspektarenna kadagiti adalanna. Kinomendaran ken pinaregtana ida. Saanna ida a tinagibassit wenno imbilang a di maikari, ket saan met a nasabrak wenno naulpit. Imbes ketdi, impasigurado ni Jesus kadagiti pasurotna a magin-awaanda no umadanida kenkuana ken tungpalenda dagiti pannursurona, ta ti sangolna ket nanam-ay ken nalag-an ti awitna. Komportable kenkuana dagiti lallaki, babbai, lallakay, babbaket, ken ubbing.—Mat. 11:30.
13. Kasano nga impakita ni Jesus ti asi kadagidiay nakaay-ay-ay?
13 Naasian ni Jesus kadagiti gagangay nga umili ti Israel gapu ta nakaay-ay-ayda, ket siaayat a tinulonganna ida. Iti asideg ti Jerico, nalabsanna ti dua a bulsek nga agpalpalama a ni Bartimeo ken ti di nainaganan a kaduana. Dida simmardeng a nagpakpakaasi ken Jesus, ngem inanawa ida dagiti tattao. Gapu iti dayta, naglaka koma a dina lattan ikaskaso ti panagpakaasi dagiti bulsek. Ngem imbilin ni Jesus a maiyegda kenkuana, ket insublina ti panagkitada gapu iti asina. Wen, tinulad ni Jesus ni Jehova nga Amana babaen ti panangipakitana iti kinapakumbaba ken asi kadagiti managbasol.—Mat. 20:29-34; Mar. 10:46-52.
“SIASINOMAN A MANGIPABABA ITI BAGINA MAITAN-OKTO”
14. Ania dagiti gunggona nga imbunga ti kinapakumbaba ni Jesus?
14 Adu ti naragsakan ken nagunggonaan iti kinapakumbaba ni Jesu-Kristo. Naragsakan ni Jehova ta nakitana a sipapakumbaba a nagpasakup iti pagayatanna ti dungdungnguenna nga Anak. Nabang-aran dagiti apostol ken adalan gapu iti kinaalumamay ken kinapakumbaba ni Jesus. Ti ulidan, pannursuro, ken napasnek a komendasionna ti nakatulong kadakuada a rumang-ay iti naespirituan. Nagunggonaan dagiti gagangay a tattao iti kinapakumbaba ni Jesus ta naipaayanda iti tulong, pannursuro, ken pammaregta. Kinapudnona, amin a masubbot a tattao ket agnanayonto a magunggonaan iti subbot a daton ni Jesus.
15. Kasano a nagunggonaan ni Jesus iti kinapakumbabana?
15 Nagunggonaan kadi met ni Jesus iti kinapakumbabana? Wen, agsipud ta imbaga ni Jesus kadagiti adalanna: “Siasinoman a mangipababa iti bagina maitan-okto.” (Mat. 23:12) Pimmayso kenkuana dagita a sasao. Inlawlawag ni Pablo: “[Ni Jesus] intan-ok ti Dios iti nangatngato a saad ket siaasi nga inikkanna iti nagan a nangatngato ngem iti tunggal sabali pay a nagan, tapno iti nagan ni Jesus agparintumeng koma ti tunggal tumeng dagidiay adda sadi langit ken dagidiay adda ditoy daga ken dagidiay adda iti uneg ti daga, ket sipapanayag a bigbigen koma ti tunggal dila a ni Jesu-Kristo ket Apo iti dayag ti Dios nga Ama.” Gapu iti kinapakumbaba ken kinamatalek ni Jesus idi adda ditoy daga, intan-ok ni Jehova babaen ti panangtedna kenkuana iti autoridad iti amin a parsua idiay langit ken ditoy daga.—Fil. 2:9-11.
‘AGSAKAYTO NI JESUS MAIPUON ITI KINAPUDNO KEN KINAPAKUMBABA’
16. Ania ti mangipakita a napakumbabanto latta ti Anak ti Dios?
16 Agtultuloyto latta a napakumbaba ti Anak ti Dios iti pangaramidna iti bambanag. Impakpakauna ti salmista ti panagtignay ni Jesus, kas Ari idiay langit, maibusor kadagiti kabusorna, idi inkantana: “Iti kinangayedmo agtultuloyka iti panagballigi; agsakayka maipuon ti kinapudno ken kinapakumbaba ken kinalinteg.” (Sal. 45:4) Inton Armagedon, makigubatto ni Jesu-Kristo ken agsakay maipuon ti kinapudno, kinalinteg, ken kinapakumbaba. Ket anianto ti mapasamak iti ngudo ti Sangaribu a Tawen a Turay ti Mesianiko nga Ari, inton ‘maiyegnan iti pannakapukaw ti isuamin a gobierno ken isuamin nga autoridad ken pannakabalin’? Napakumbabanto latta kadi? Wen, ta ‘iyawatnanto ti pagarian iti Dios ken Amana.’—Basaen ti 1 Corinto 15:24-28.
17, 18. (a) Apay a napateg a tuladen dagiti adipen ni Jehova ti kinapakumbaba ni Jesus? (b) Ania ti mausig iti sumaganad nga artikulo?
17 Iti biangtayo, tultuladentayo met laeng kadi ti kinapakumbaba ni Jesus? Anianto ti mapasamak kadatayo iti iyaay ni Jesu-Kristo inton Armagedon? Yantangay umayto maigapu iti kinapakumbaba ken kinalinteg, dagidiay laeng napakumbaba ken nalinteg ti isalakanna. Patanorentayo ngarud ti kinapakumbaba tapno maisalakantayo. Kasta met, no kasano a nagunggonaan ni Jesu-Kristo ken ti dadduma gapu iti kinapakumbabana, magunggonaantay met ken uray ti sabsabali no napakumbabatayo.
18 Ania ti makatulong kadatayo a mangtulad iti kinapakumbaba ni Jesus? Kasano a maipakitatayo ti kinapakumbaba uray no maipasangotayo kadagiti pakarigatan? Mausig dagitoy a saludsod iti sumaganad nga artikulo.
ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn